A BIZOTTSÁG HATÁROZATA
(2005. február 2.)
azon időszak meghatározásáról, amelyet követően a veszettség elleni vakcinázás érvényesnek tekinthető
(az értesítés a B(2005) 190. számú dokumentummal történt)
(EGT vonatkozású szöveg)
(2005/91/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai közösséget létrehozó szerződésre,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (1) és különösen annak 20. cikkére,
mivel:
(1)
A 998/2003/EK rendelet megállapítja a kutyák, macskák és görények nem kereskedelmi célú mozgása esetén alkalmazandó állat-egészségügyi követelményeket, illetve az ilyen mozgások ellenőrzésekor alkalmazandó szabályokat.
(2)
A rendelet előírja, hogy az előállító laboratórium ajánlásainak megfelelően a kedvtelésből tartott állatot az elvégzett, érvényes veszettség elleni vakcinázást - vagy adott esetben az ismételt vakcinázást (boostert) - igazoló útlevélnek kell kísérnie.
(3)
A vakcina gyártójának ajánlásai világosan megjelölik az immunitási időszak végét, illetve azt az időpontot, amely előtt az ismételt vakcinázást (boostert) el kell végezni.
(4)
A 998/2003/EK rendelet nem állapítja meg a veszettség elleni immunitás kialakulásához szükséges időtartamot. A közösségi jogszabályok érthetősége érdekében helyénvaló meghatározni egy olyan időszakot, amelyet követően a veszettség elleni vakcinázást vagy az ismételt vakcinázást (boostert) érvényesnek kell tekinteni.
(5)
Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 998/2003/EK rendelet 6. és 8. cikkében meghatározott követelmények sérelme nélkül - a rendelet 5. cikke (1) bekezdésének b) pontja alkalmazásában - a veszettség elleni vakcinázás azon vakcinázási eljárás befejezésének időpontjától számított 21. naptól tekintendő érvényesnek, amelyet a gyártó az elsődleges vakcinázásra előír arra az országra vonatkozóan, ahol a vakcinát beadják.
A veszettség elleni vakcinázás azonban az ismételt vakcinázás (booster) napjától tekintendő érvényesnek akkor, ha a vakcinát azon az érvényességi időszakon belül adják be, amelyet az előző vakcina gyártója megjelöl arra az országra vonatkozóan, ahol az előző vakcinát beadták. Az előző vakcinázást tanúsító állat-egészségügyi igazolás hiányában a vakcinázást elődleges vakcinázásnak kell tekinteni.
2. cikk
Ez a határozat 2005. február 7-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2005. február 2-án.